Аполон Григориев
Жена

Превод от руски: Иванка Павлова, —

chitanka.info

Не е ли в мрежата на сън лъжлив

оплетена? А странно-причудлив

е може би духът й: сбрал е той

добро и зло, тревога и покой…

В душата нека винаги гори

съмнението зло като главня:

защо и кой така я сътвори —

лъжлива, странна рожба на съня?

Но вярваме на този сън, дори

в живота да не вярваме… За нас

кръгът вълшебен, вплел я, в някой час

е чужд, а друг път лъх на старина

от детството навява. Светлина

душата ни обгръща… Добрина,

откритост виждаш в думите й ти

и погледът й нежен, тих блести.

Но в тях да вярваш лудост би било.

В речта й — хлад. Неверието зло

за страст измамена ще породи

съмнение, по-страшно от преди:

защо и кой й даде дух лъжлив —

дете на сън неясен, причудлив?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.